Ego Johannes dictus de Besua burgensis Dyuionensis notum facio omnibus presentes litteras inspecturis quod ratione cuiusdam operatorii quod teneo et quod fuit defuncte Clare relicte domini Eurardi dicti Diuitis militis Dyuionensis siti a latere ecclesie Beate Marie Dyuionensis iuxta operatorium meum aliud ex una parte et iuxta domum meam aliam que fuit defuncti Lamberti le Comte ex altera ego et mei heredes tenemur et promittimus bona fide reddere et soluere annis singulis in perpetuum de cetero triginta et tres solidos et quatuor denarios Uiennenses in festo Natiuitatis Beati Johannes Baptiste pro anniuersario dicte Clare perpetuo faciendo; scilicet ecclesie Sancti Stephani Dyuionensis tresdecim solidos et quatuor denarios Uiennenses; ecclesie Beate Marie Dyuionensis tresdecim solidos et quatuor denarios Uiennenses; et ecclesie Capelle Diuitum sex solidos et octo denarios Uiennenses quos dicta Clara super dictum legauit operatorium pro dictos suo anniuersario faciendo. Propter quod obligo abbati et conuentui Sancti Stephani Dyuionensis et capitulo dicte Capelle dictum operatorium cum fundo ipsius et operatorium meum aliud ei contiguum ad que quamcito et quocienscumque ego uel mei heredes in solutione dicte pecunie defecerimus facienda dicti abbas et conuentus et capitulum recurre poterunt et ea tenere et ex ipsis facere fructus suos donec dicti triginta et tres solidi et quatuor denarii de quolibet anno quo soluti non fuerint eis integre persoluantur. In quorum omnium testimonium litteris istis sigilla uirorum uenerabilium domini Anserici archidiaconi Dyuionensis in ecclesia Lingonensi et domini Artaudi decani capelle ducis Burgundie supplicaui et obtinui apponi. Actum anno Domini millesimo ducentesimo septuagesimo quinto mense junii.